
B8-0607/2016
Euroopan parlamentin päätöslauselma Kiinan markkinatalousasemasta
(2016/2667(RSP))
Euroopan parlamentti, joka
–
ottaa huomioon EU:n polkumyyntilainsäädännön (polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30. marraskuuta 2009 annettu neuvoston asetus (EY) N:o 1225/2009
) ja sen tukien vastaisen lainsäädännön (muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 11. kesäkuuta 2009 annettu neuvoston asetus (EY) N:o 597/2009
),
–
ottaa huomioon Kiinan liittymistä Maailman kauppajärjestön (WTO) jäseneksi koskevan pöytäkirjan ja erityisesti sen 15 kohdan,
–
ottaa huomioon aikaisemmat päätöslauselmansa EU:n ja Kiinan kauppasuhteista,
–
ottaa huomioon 10. lokakuuta 2012 annetun komission tiedonannon ”Vahvempi eurooppalainen teollisuus talouden kasvua ja elpymistä varten” (COM(2012)0582), jossa tavoitteeksi asetettiin, että teollisuuden osuus EU:n BKT:stä nostetaan 20 prosenttiin vuoteen 2020 mennessä,
–
ottaa huomioon työjärjestyksen 123 artiklan 2 kohdan,
A.
ottaa huomioon, että Euroopan unioni ja Kiina ovat kaksi suurimpiin kuuluvaa kauppamahtia maailmassa, ja toteaa, että Kiina on EU:n toiseksi suurin ja EU Kiinan johtava kauppakumppani ja että niiden kauppavaihto on reilusti yli miljardi euroa päivässä;
B.
toteaa, että kaikissa päätöksissä siitä, miten Kiinan liittymistä WTO:n jäseneksi koskevan pöytäkirjan 15 kohdan a alakohdan ii alakohdan voimassaolon päättyminen otetaan huomioon ja miten Kiinasta laittomasti polkumyynnillä tapahtuvaa tuontia kohdellaan joulukuun 2016 jälkeen, on keskeistä varmistaa, että unionin oikeudessa noudatetaan WTO:n oikeussääntöjä;
C.
ottaa huomioon, että Kiinan liittyessä WTO:n jäseneksi sovittiin siirtymäkauden järjestelystä, jossa annettiin mahdollisuus soveltaa polkumyyntilaskelmaan erityistä menetelmää, joka otettiin käyttöön liittymispöytäkirjan 15 kohdassa ja joka toimii perustana Kiinasta peräisin olevan tuonnin erilaiselle kohtelulle;
D.
ottaa huomioon, että Kiina ei tällä hetkellä täytä EU:n asettamia markkinatalousaseman myöntämisen edellytyksiä ja että on selvää, ettei se täytä niitä tämän vuoden loppuun mennessä;
E.
toteaa, että on arvioitava pöytäkirjan 15 kohdan a alakohdan ii alakohdan voimassaolon päättymisen tarkat oikeudelliset vaikutukset nykyiseen menetelmään, jota käytetään Kiinasta EU:hun tuotavien tuotteiden normaaliarvon määrittämiseen polkumyynnin vastaisista toimista päättämiseksi, sekä arvioitava myös 15 kohdan muiden osien oikeudelliset vaikutukset;
F.
ottaa huomioon sen, kuinka suuri vaikutusvalta valtiolla on nykytilanteessa Kiinan talouteen, ja toteaa, että hintoja, kustannuksia, tuotantomääriä ja panostuksia koskevat yritysten päätökset eivät usein vastaa tarjontaa ja kysyntää kuvastavia markkinasignaaleja;
G.
ottaa huomioon, että avoimuuden ja yhteistyön puutteen vuoksi EU:n on usein vaikeaa tarkistaa asianmukaisesti väitteitä hintojen manipuloinnista ja valtion puuttumisesta Kiinan teollisuuden toimintaan;
H.
ottaa huomioon, että Kiinan ylituotanto joillakin aloilla laskee maailmanmarkkinahintoja ja että Kiinasta halpaan hintaan vietävät tuotteet vaikuttavat tiettyihin EU:n teollisuudenaloihin, mistä ovat esimerkkinä EU:n terästeollisuuteen hiljattain kohdistuneet haitalliset vaikutukset;
I.
ottaa huomioon, että äskettäin käynnistetty julkinen kuuleminen ja selvitys siitä, mitä seurauksia mahdolliset Kiinaa koskeviin EU:n polkumyyntimenettelyihin tehtävät muutokset voivat aiheuttaa, voivat tarjota lisätietoa, josta voi olla hyötyä asian käsittelyssä;
1.
muistuttaa, että EU:n strategisella kumppanuudella Kiinan kanssa on tärkeä merkitys ja kaupalla ja investoinneilla on siinä keskeinen rooli, että Kiinalla on tärkeä merkitys globaaleissa arvoketjuissa ja että monet työpaikat EU:ssa ovat riippuvaisia kauppasuhteista Kiinan kanssa;
2.
panee merkille, että Kiinan liittymistä WTO:n jäseneksi koskevan pöytäkirjan 15 kohdan a alakohdan ii alakohdan voimassaolo päättyy 11. joulukuuta 2016; kehottaa komissiota tarvittaessa tarkastelemaan, mitä oikeudellisia muutoksia on mahdollisesti tehtävä kyseisen alakohdan voimassaolon päättymisen huomioon ottamiseksi;
3.
vaatii, että jos komissio aikoo laatia asiasta ehdotuksen, sen on perustuttava ehdottomasti seuraaviin neljään keskeiseen periaatteeseen:
•
tarve varmistaa, että unionin oikeudessa noudatetaan edelleen täysin WTO:n oikeussäännöistä ja Kiinan liittymispöytäkirjan 15 kohdan tiettyihin osiin tehtävistä muutoksista aiheutuvista oikeudellisista seurauksista johtuvia EU:n velvoitteita;
•
tarve ottaa huomioon 15 kohdan a alakohdan ii alakohdan voimassaolon päättymisestä aiheutuvat erityiset oikeusvaikutukset ja sen lisäksi varmistaa niiden kyseisen pöytäkirjan osien oikea oikeudellinen tulkinta, jotka jäävät voimaan 11. joulukuuta 2016 jälkeen;
•
tarve varmistaa se kriittinen ja ratkaisevan tärkeä asia, että unionilla säilyy jatkuvasti täysi mahdollisuus toteuttaa oikea-aikaisia, välttämättömiä ja tehokkaita toimenpiteitä, joilla puututaan polkumyyntikäytäntöihin, ja parantaa mahdollisuuksiaan puuttua EU:n kauppakumppaneiden maksamiin tukiin ja niiden ylikapasiteettiin, joista aiheutuu vahinkoa EU:n teollisuudelle, sekä varmistaa, että EU:n yrityksillä on edelleen maailmanlaajuisesti tasapuoliset toimintaedellytykset;
•
tarve varmistaa, että kaikki lainsäädäntöehdotukset perustuvat kaikkien päätösten oikeudellisten näkökohtien vaikutuksen huolelliseen ja harkittuun arviointiin sekä niiden keskipitkän ja pitkän aikavälin taloudellisten, sosiaalisten, teollisten, poliittisten ja strategisten vaikutusten arviointiin, joita voi aiheutua;
4.
pyytää, että asiaa pohdittaisiin ilman, että se vaikuttaisi välittömään tarpeeseen uudistaa yleisemmin Euroopan unionin kaupan suojatoimia;
5.
kehottaa komissiota jatkamaan kaikkien asianomaisten EU:n teollisuudenalojen, kuten teräs-, keramiikka- ja paperiteollisuuden, kanssa vuoropuhelua toteutettavista jatkotoimista;
6.
kehottaa komissiota koordinoimaan tärkeimpien kauppakumppaneiden kanssa, muun muassa tulevan G7-huippukokouksen yhteydessä, niitä toimia, joita pöytäkirjan 15 kohdan tiettyjen määräysten voimassaolon päättymisen vuoksi on syytä toteuttaa;
7.
vaatii, että komissio ei tee mitään ehdotusta sillä aikaa, kun parlamentti on lomalla;
8.
kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

